dioksan
Store norske leksikon,Realfag,Kjemi,Organisk kjemi,Organiske forbindelser
Dioksan er en kjemisk forbindelse av karbon, hydrogen og oksygen. Forbindelsen er en fargeløs, brennbar væske som i ren tilstand har en svak eteraktig lukt. Dioksan er blandbar med vann og de fleste organiske løsemidler, og har kokepunkt 101 °C. Kjemisk sett er dioksan en syklisk dieter med kjemisk formel C4H8O2.
Dioksan kalles også 1,4-dioksan, dietylendioksid eller dietyleneter.Dioksan fremstilles vesentlig ved oppheting av etylenglykol med små mengder syre. Forbindelsen brukes mye som løsemiddel for blant annet celluloseacetat, fett, smøremidler, naturlige og syntetiske harpikser, lakker, maling og lim. Dampene til dioksan er giftige, og forbindelsen har en tendens til å danne eksplosive peroksider. Les mer i Store norske leksikon organisk kjemi etere